

**Adoratie Euharistică**

*18.04.2019 – Copii*



**Cântec:** *În fața Ta, Isus iubit…*

***† În Numele Tatălui și al Fiului și al Sfântului Duh.***

*Amin*

**Preot**

Sf. Euharistie este culmea iubirii lui Dumnezeu. Este bogăția cea mai mare pe care Dumnezeu în nespusa sa iubire și bunătate apus-o la îndemâna oamenilor. Este hrana prin care Dumnezeu ne dă viața veșnică. Numai în jurul Sf. Sacrament, noi înțelegem că suntem frați între noi. Sf. Euharistie ne vorbește despre Isus care și-a dat viața din dragoste și aici învățăm că și noi trebuie să ne dăruim, să ne jertfim, să-i ajutăm pe alții, să-i iubim și pe dușmanii noștri chiar și atunci când îi cunoaștem cine sunt

Euharistia este darul făcut de Tatăl Bisericii și prin Biserică, lumii întregi. Euharistia este puterea Duhului Sfânt. Euharistia este prezența lui Cristos Mântuitorul. Cristos este cu noi în toate zilele, până la sfârșitul veacurilor, este prezent în misterul pâinii și al vinului care se schimbă în Trup și Sânge în mod adevărat, real, substanțial. Euharistia este comuniunea lui Cristos cu noi: uniți cu gestul său total de dăruire devenim și noi toți o jertfă plăcută lui Dumnezeu. euharistia este iubire devenită misiune: consumând Sângele vărsat pentru iertarea păcatelor, Biserica se oferă cu Cristos pentru viața lumii.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec** *Ce plăcut e Doamne sfinte…*

**Copil 1**

Cred în Dumnezeu Tatăl, atotputernicia iubirii.

El este Creatorul cerului și al pământului, al întregului univers,

Cu toate misterele lui;

Al acestui pământ pe care trăim,

Al astrelor spre care călătorim.

El ne cunoaște din veșnicie și nu uită niciodată

Că am fost creați din pulberea pământului

Și că, într-o zi, asemenea pulberii, ne vom întoarce la El.

Cred în Isus Cristos,

Fiul preaiubit al Tatălui.

Din iubirea pe care a avut-o pentru noi toți,

El a voit să împărtășească cu noi

Istoria noastră, existența noastră.

Cred că Dumnezeu a vrut să fie,

Și într-un fel uman, Dumnezeu pentru noi.

A locuit ca om în mijlocul nostru,

Lumină în întuneric.

Dar întunericul nu l-a cuprins.

Noi l-am ucis pe cruce.

El a murit și a fost îngropat.

El însă i-a încredințat lui Dumnezeu ultimul cuvânt

Și a înviat o singură dată.

A spus că va merge să ne pregătească un loc

În casa Tatălui său, unde locuiește acum.

Cred în Duhul Sfânt,

Domnul și de viață dătătorul.

Pentru profeții care sunt în mijlocul nostru,

El este limbă, putere și foc.

Cred că toți, împreună, suntem pelerini,

Chemați și adunați laolaltă

Pentru a deveni poporul sfânt al lui Dumnezeu,

Pentru ca eu să dau mărturie despre eliberarea de rău,

Despre datoria de a lucra pentru dreptate

Și curajul de a iubi.

Cred în viața veșnică,

În iubirea care este mai puternică decât moartea,

Într-un cer nou și un pământ nou.

Și cred că pot să sper

Într-o viață trăită cu Dumnezeu și împreună cu ceilalți

Pentru veșnicie:

Mărire lui Dumnezeu și pace oamenilor. Amin!

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec** *Tu care te numești Iubire…*

**Preot**

În această seară, prin rugăciunea noastră, ne prezentăm în fața lui Isus: cu câteva ore mai înainte ni s-a oferit sub semnul pâinii și al vinului, acum vrem să-i arătăm apropierea noastră, prezența noastră de prietenie…vrem să rămânem cu El în aceste ore în care s-a simțit singur și care au pregătit Patima Lui. Lumânările aprinse sunt deja semnul prezenței noastre, iar acum vrem să devenim mai conștienți.

*Ne lăsăm ajutați de amintirile lui Iacob, fratele Domnului, dintr-un text scris de autorul Kahlil Gibran.*

*Fond muzical*

**Copil 2**: de mii de ori m-a vizitat amintirea acelei nopți și știu că încă mii de ori va veni să mă viziteze. Pământul va uita brazdele arate în pieptul lui, dar eu nu voi uita niciodată acea noapte. Petrecusem acea după-amiază în afara zidurilor și Isus a spus: *să mergem în oraș la cină, la han.*

**Copil 3:** apoi s-a așezat cu noi la masă; chipul său era precum zorile, ca o rouă pe un câmp de luptă după o noapte de bătălie și vărsare de sânge.

**Copil 2**: am mâncat puțin și totuși eram sătui, și nu am băut decât câteva picături de vin, pentru că simțeam că potirul din care ne serveam era altfel decât altădată.

**Copil 3:** apoi Isus a spus *Înainte să plecăm de la masă, să ne ridicăm și să cântăm imnuri de preamărire.* Și ne-am ridicat.

**Cântec** *Rugăciune...*

**Copil 2**: apoi a spus Isus: *Să mergem!* Și noi am lăsat sala de la han și l-am urmat. Dar la porțile orașului Iuda Iscarioteanul nu mai era cu noi. Și am traversat valea ce ne separa de Grădina Măslinilor. Isus mergea în fața noastră, noi îl urmam ținându-ne strâns unul de altul. Când am ajuns în grădină , El s-a oprit și ne-a spus: *Odihniți-vă aici puțin*. Seara era destul de rece, chiar dacă primăvara era în culmea desfășurării: meri în floare, muguri și alți pomi gata, gata să înflorească. Grădinile erau pline de parfum și flori.

Fiecare dintre noi și-a ales un copac și s-a întins la rădăcina lui. Și eu m-am așezat și m-am învelit cu haina. Isus ne-a lăsat și a intrat singur în livada de măslini, iar eu îl priveam în timp ce ceilalți dormeau. L-am văzut dintr-odată nemișcat, apoi se agita din nou. Toate acestea s-au repetat de mai multe ori. Apoi l-am văzut ridicându-și ochii spre cer și înălțându-și brațele.

*scurtă pauză*

**Copil 4:** și pe când era acolo și eu zăcem înfășurat în mantaua mea, am auzit vocea sa. Dar nu vorbea cu noi. De trei ori l-am auzit pronunțând cuvântul TATĂ. Aceasta a fost tot ce am putut auzi. Apoi brațele au căzut și iarăși a devenit nemișcat ca un lemn. S-a întors în sfârșit la noi și ne-a spus: *Treziți-vă și vă ridicați. A venit ceasul meu. Lumea e deja înarmată pentru bătălie. Ama auzit vocea Tatălui meu. Dacă nu vă voi mai vedea, amintiți-vă că învingătorul de acum nu o să stea liniștit până când nu va fi învins*!

*scurtă* *pauză*

**Copil 2:** În timpul Postului Mare, o, Isuse, ne-am hotărât ca fiecare dintre noi să fie mai bun; ne-am luat această hotărâre și am însemnat faptele îndreptării noastre, dorind ca aceste însemnări să fie ca o rugăciune prin care ne întâlnim cu tine. De aceea, în această seară ne vom ruga cu intențiile acestea de îndreptare pe care tu le știi deja, dar care cu siguranță nu te plictisesc pentru că ele sunt expresia unui suflet sincer și curat.

**Copil 3:** Doamne, tu ai început deja agonia! Dar să știi că aici, în această biserica din Bacău, suntem o mână de copii care vrem să veghem împreună cu tine. Nu lăsa ca toropeala să ne întunece ochii. **Suntem aici Isuse!… Nu ești singur!… Suntem cu tine!**

*\*scurtă pauză de reflexie pe fond muzical*

**Evanghelia**.

***Citire din Evanghelia Domnului nostru Isus Cristos după sfântul Matei 26,26-30***

26 În timp ce stăteau la masă, Isus, luând pâinea, a binecuvântat-o, a frânt-o și a dat-o ucenicilor săi, zicând: „Luați și mâncați, acesta este trupul meu”. 27 Apoi a luat potirul, a mulțumit și l-a dat lor zicând: „Beți din acesta toți; 28 căci acesta este sângele meu, al legământului cel nou, care pentru toți se varsă pentru iertarea păcatelor. 29 Vă spun vouă, de acum nu voi mai bea din acest rod al viței de vie până în ziua în care voi bea cu voi un vin nou, în împărăția Tatălui meu”. 30 După ce au cântat psalmi de mulțumire, au plecat spre Muntele Măslinilor.

*Cuvântul Domnului*

**Reflexie** *(Măcăleandrul)*

Bunul Dumnezeu făcuse lumina, isprăvise cerul și pământul, plantele și animalele și acum stătea în rai și vopsea penele păsărilor și împodobea făpturile.

Din mâinile lui porneau fluturi, porumbei, răsăreau crini, trandafiri și lăcrămioare.

Spre seară, veni rândul să facă o păsărică sură.

- Ține minte - grăi Domnul cu bunătate - pe tine te cheamă "măcăleandru" (gușă roșie). Și punând păsărica în palmă, o lăsă să zboare în lume.

Măcăleandrul zbură voios să vadă pământul cu frumusețile lui. în oglinda unui pârâiaș ce curgea printre flori, își văzu chipul și băgă de seamă că e sur pe tot corpul. Nu avea nici o pană roșie, nici măcar pe gușă.

Atunci se duse înapoi la Dumnezeu și, zburând în jurul lui, spuse cu sfială:

- Doamne, pentru ce să mă cheme măcălean­dru (gușă roșie), când n-am nici o pană roșie? Dumnezeu îi spuse cu blândețe:

- Măcăleandru ți-am pus numele și așa trebuie să te cheme! Poți să-ți câștigi singură pene roșii pe gușă.

Pasărea începu să se gândească în ce fel ar putea să-și facă penele roșii. Văzând o tufă de măceș își făcu cuibul între ramurile ghimpoase ale acestuia, sperând că poate vreo petală din florile lui i se va lipi pe gușă și va rămâne acolo o pată roșie. Dar nu se întâmplă nimic.

A trecut multă vreme și păsărică a iubit cu foc, sperând că de para dragostei i se vor înroși penele. A cântat cu foc, sperând că de focul cân­tecului i se vor înroși penele. A luptat cu ardoare împotriva altor păsări, crezând că de vitejia ce-i ardea inima i se vor colora penele, dar n-a izbutit.

N-a izbutit nici primul măcăleandru și nici urmașii lui.

Povestea aceasta o ciripea puilor ei un măcăleandru ce-și avea cuibul într-un măceș pe o colină din fața orașului Ierusalim. De-odată se opri, căci pe poarta Ierusalimului ieșea o mulțime de oameni ce înainta repede spre colina unde era cuibul ei. Erau călăreți pe cai mândri, oșteni cu sulițe lungi, slujitori cu ciocane și cuie, preoți mân­dri și judecători cu fața aspră, femei care plângeau și tot felul de oameni care strigau.

Biata pasăre tremura de groază pe marginea cuibului. Dar uită de primejdia care o pândea pe ea și pe puii ei, ce puteau fi călcați în picioare în orice moment, îngrozindu-se de ceea ce făcea mulțimea cu cei trei oameni care erau osândiți.

- Ce răi sunt oamenii! - își spuse ea. Nu-i destul că i-au bătut în cuie pe acești nenorociți, dar pe capul celui din mijloc au mai pus și o cunună de spini. Ghimpii i-au înțepat fruntea și țâșnește sângele. Cât e de frumos omul acela și ce blând se uită. Mi se rupe inima când îl văd cum se chinuie.

- Dacă aș fi eu tare ca frate-meu vulturul - se gândi ea - i-aș rupe cu ghearele piroanele din palme.

Văzând cum curge sângele din fruntea răstig­nitului care avea o cunună de spini, măcăleandrul se hotărî să facă ceva pentru a-i ușura puțin suferința. Zbură drept la răstignit și trase cu ciocul un spin ce i se înfipsese acestuia în frunte.

Când spinul ieși, din fruntea celui ce pătimea sări o picătură de sânge pe pieptul păsării și se lăți repede, încât toate penele de pe gușă i se înroșiră.

Atunci răstignitul spuse:

- Pentru mila ce porți în suflet ai dobândit ceea ce neamul tău întreg a căutat să câștige străduin-du-se mereu, fără rezultat până acum.

Când pasărea se întoarse la cuib, puii începură să strige:

- Ți-e gușa roșie! Penele de pe gușa ta sunt mai roșii decât floarea trandafirului!

- E o picătură de sânge din fruntea sărmanului răstignit - răspunse ea - și are să se spele îndată ce mă voi scălda în vreun izvor.

Dar oricât s-a scăldat măcăleandrul, roșul de pe gușa lui nu s-a mai șters. Ba când îi crescură puii, se ivi culoarea roșie și pe penele de pe gușa lor. De atunci, din ziua răstignirii Domnului, a căpătat măcăleandrul gușa roșie.

*\* pauză de reflexie pe fond muzical*

Să revedem fiecare în particular, în gând, drumul nostru pe care l-am parcurs în acest timp al Postului Mare… Te-ai gândit că ai putea fi și tu unul dintre ucenicii lui Isus acolo de față? Poate Iuda, poate Petru, poate un altul care fuge să se ascundă... Care dintre ei ești? De ce îl urmezi pe Isus? Cum ai vrea să fie Isus? Tu îl trădezi? Cum? Te lași iubit de Domnul? Te-ai gândit vreodată că tu ești un nimic fără el? Dacă vrei să fii un sfânt mare: stai aproape de El nu te rușina de ceea ce ne cere religia...

*Tatăl Nostru...*

**Copil 5 – Copil 6**

Să-l invocăm cu încredere pe Dumnezeu Tatăl care ne așteaptă să venim la el pentru a ne oferi iubirea sa. Să-l rugăm și să-i spunem împreună:

**R. Ajută-ne Doamne!**

1. Isuse, tu ai făcut mereu voința Tatălui care ți-a propus drumul suferinței și a crucii. Iartă-ne când căutăm alte căi adică cele ale comodității și ale egoismului. **R.**

2. Tu ai înfruntat cu tăcerea asuprirea soldaților și acuzele false ale mărturisitorilor falși. Iartă-ne când căutăm să ne răzbunăm. **R.**

3. Tu ai mărturisit cuvântul adevărului în fața tuturor. Iartă-ne când ne rușinăm că suntem creștini ai tăi. **R.**

4. Tu ai acceptat să fii răstignit și să-ți dai viața pentru iertarea păcatelor omenirii întregi. Iartă-ne când suntem încrezuți, încăpățânați și „smecheri”. **R.**

5. Tu în sfânta Euharistie ne-ai dat Trupul și sângele tău ca hrană și băutură adevărată. Iartă-ne când te primim nedemni și distrați. **R.**

6. Tu ne chemi la convertire pentru ca să ne faci părtași de învierea ta. Iartă-ne când nu te ascultăm. **R.**

*Alte intenții care pot fi rostite cu voce tare…*

*Tatăl Nostru... Bucură-te Marie... Slavă Tatălui....*

**Psalmul 139 (Copil 7 - Copil 8)**

*Doamne, tu mă cercetezi și mă cunoști;*

***2****știi când mă așez și când mă scol;*

*pătrunzi de departe intențiile mele;*

***3****fie că umblu, fie că stau culcat, nimic nu-ți scapă;*

*toate cărările mele îți sunt cunoscute.*

***4****Înainte de a-mi ajunge cuvântul pe limbă,*

*tu, Doamne, îl cunoști în întregime.*

***5****Tu mă învălui din față și din spate*

*și mâna ta stă întinsă asupra mea.*

***6****Minunată este pentru mine cunoașterea ta,*

*prea înaltă ca să o pot [înțelege].*

***7****Unde aș putea merge departe de duhul tău*

*și unde aș putea fugi dinaintea feței tale?*

***8****Dacă m-aș urca la cer, tu ești acolo;*

*dacă m-aș coborî în locuința morților, tu ești [de față].*

***9****Dacă aș lua aripile aurorei*

*și m-aș opri dincolo de mare,*

***10****și acolo mâna ta m-ar conduce*

*și dreapta ta m-ar ține.*

***11****Dacă aș spune: „Cel puțin întunericul să mă acopere*

*și lumina să devină noapte în jurul meu!”,*

***12****dar nici întunericul nu-i întuneric pentru tine,*

*iar noaptea este luminoasă ca ziua*

*și întunericul este ca lumina.*

***13****Pentru că tu ai format rărunchii mei,*

*m-ai țesut în sânul mamei mele.*

***14****Te laud pentru că m-ai făcut [o făptură] atât de minunată!*

*Lucrările tale sunt admirabile!*

*Și sufletul meu cunoaște bine aceasta!*

***15****Oasele mele nu erau ascunse pentru tine când am fost plămădit în taină,*

*țesut în chip minunat în adâncimile pământului.*

***16****Ochii tăi m-au văzut înainte de a mă naște*

*și în cartea ta îmi erau scrise toate;*

*zilele erau fixate pe când nu era niciuna dintre ele.*

***17****Cât de adânci sunt, pentru mine, gândurile tale, Dumnezeule,*

*de necuprins, principiile lor!*

***18****Dacă le-aș număra, ar fi mai multe ca nisipul.*

*Când mă trezesc, tot lângă tine sunt.*

***19****O, Dumnezeule, dacă l-ai nimici pe cel nelegiuit!*

*Depărtați-vă de la mine, oameni [vărsători] de sânge!*

***20****Ei vorbesc despre tine cu înșelăciune,*

*se ridică împotriva ta pe nedrept.*

***21****Oare nu-i urăsc eu, Doamne, pe cei ce te urăsc*

*și, de cei ce se ridică împotriva ta, nu mi-e silă?*

***22****Cu ură desăvârșită îi urăsc,*

*ca și cum ar fi dușmanii mei.*

***23****Cercetează-mă, Dumnezeule, și vezi inima mea,*

*încearcă și cunoaște neliniștile mele!*

***24****Vezi dacă nu merg pe o cale greșită*

*și condu-mă pe calea veșniciei.*

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Cântec**

**Copil 9**

Mă rog și pentru toți acei ce-n lume

vor crede-n mine prin al lor cuvânt,

Mă rog ca toți să fie una, Tată,

așa cum eu cu tine una sunt.

Mă rog ca ei în noi să fie una,

să creadă lumea că tu m-ai trimis.

Eu le-am dat slava care tu mi-ai dat-o

ca ei să fie una-cum ai zis.

...vreau, Tată, ca acolo unde eu sunt

să fie și ei câți m-au cunoscut

să-mi vadă slava care tu mi-ai dat-o

căci m-ai iubit înainte de-nceput.

...Eu le-am făcut știut al tău sfânt nume

și încă-1 voi mai face cunoscut

că-n veci iubirea ta în ei să fie

și eu să fiu în ei deplin văzut.

*\* pauză de reflexie pe fond muzical*

**Copil 10**

Doamne Isuse Cristoase, tu i-ai iubit pe Iosif și pe Maria și ai fost ascultător față de ei. Prin cuvintele și exemplul tău ne-ai învățat ca și noi să facem la fel. Ajută-ne să-i iubim și să-i respectăm pe părinți, mai ales că fac atâtea lucruri frumoase pentru noi. Dă-le sănătate și multă putere de muncă. Dă-le o inimă răbdătoare și luminează-i ca să ne înțeleagă atunci când greșim. În familiile în care nu există înțelegere, ajută-i să se înțeleagă, acolo unde există suferință din cauza lipsurilor sau a bolilor, dă multă răbdare, acolo unde tu nu ești primit, ajută-i să înțeleagă că fără tine nu se pot mântui. Ajută-i, o, Isuse pe toți copiii din lume să fie iubiți și acceptați de tata și de mama lor, ajută-i pe frați să se înțeleagă între ei, iar atunci când părinții vor ajunge la adânci bătrânețe să fie fericiți de copiii lor. Dă-le tuturor părinților multă credință și multă răbdare. Amin.

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

**Copil 11**

Doamne, știi viața și dorința mea,

să-ți ascult povața pe deplin aș vrea,

dar sunt slab, Isuse, greu pot asculta,

numai tu, Isuse, poți a m-ajuta.

Vreau în curăție să trăiesc supus

ție, numai ție să-ți slujesc, Isus,

dar sunt slab, Isuse, greu pot sta curat,

numai tu-mi poți ține duhul ne-ntinat.

Voia ta cea mare vreau s-o înțeleg

și în ascultare pururi s-o aleg,

dar sunt slab, Isuse, înțeleg prea greu,

numai tu, Isuse, mă luminezi mereu.

Doamne, dă-mi oriunde harul tău divin

ca să pot pătrunde voia ta deplin

căci prin tine, Doamne, totul pot avea,

numai tu, Isuse, ești puterea mea.

*\* pauză de reflexie pe fond muzical*

**Cântec**

**Copil 12**

Isuse, afară începe a se însera de-al binelea,… iar noaptea e tot mai întunecată. Am văzut multă lume venind spre biserică, dar nu prea știam, și nici nu știu, de ce. Cu siguranță s-o fi întâmplat ceva! Nu puteam rezista forfotei care se crease pe stradă, și prin urmare, am luat-o și eu spre Biserică. Când am ajuns aici am văzut multă lume: bărbați și femei, copii și tineri, bătrâni și adulți. În biserică nu mai aveai loc nici măcar ca să arunci un ac. M-am așezat și eu în rândul curioșilor și am vrut să văd ce se întâmplă. De fapt, am stat cu gura căscată mai toată Liturghia,… așa cum fac mai tot timpul când vin la biserică. Dar, în seara aceasta parcă a fost ceva special: era mai multă lume, altarul era altfel împodobit, preoții mai mulți, am auzit și toaca, iar de la un moment dat mi se pare că s-a stricat orga. Ca să nu mai spun și despre predică, care diferea mult de cele din timpul anului. Ce-i drept, mi s-a părut destul de greoaie pentru mintea mea de copil. Cu siguranță părinții mei au înțeles ceva,… astfel încât să-mi poată povesti când mă voi întoarce acasă. Dar, totuși, ceva m-a lovit. Nu mă pot întoarce acasă fără ca să înțeleg motivul pentru care atâta lume a participat astăzi la Liturghie, motivul pentru care astăzi s-au împărtășit aproape toți cei prezenți în biserică, motivul pentru care noi copiii am coborât la subsol pentru a face o oră de adorație.

Isuse, eu sunt prea mic pentru a înțelege unele lucruri, dar să știi că sunt lucruri pe care le înțeleg și eu. Iar în seara aceasta înțeleg că cineva mă iubește, că nu sunt singur, că cineva suferă în locul meu, că pe cineva îl deranjează păcatul meu, că viața mea nu este lipsită de sens, că doar Iubirea este cea care poate și înțelege toate.

O Domnul meu, în seara aceasta nu pot să-ți spun multe lucruri; simt cum cuvintele mele nu-și mai găsesc rostul; … agonia și suferința ta vorbesc de la sine. Vrea să-ți spun doar un singur lucru. Simt mai mult ca niciodată că trebuie să-ți spun… **Mulțumesc! Mulțumesc! Mulțumesc** … mult de tot, Isuse, pentru toate câte le înduri pentru mine. **Mulțumesc! Mulțumesc! Mulțumesc**!

*Tatăl Nostru... Bucură-te Marie... Slavă Tatălui....*

**C. Laudă și mulțumire să fie în orice moment.**

*P. Preasfântului și dumnezeiescului sacrament.*

***† În Numele Tatălui și al Fiului și al Sfântului Duh.***

*Amin*

**Cântec Final**

***\*În caz de necesitate***

**Copil 13**

**Mă închin ţie, Părinte veşnic**, şi îţi mulţumesc pentru iubirea nesfârşită cu care ai binevoit să trimiţi pe Fiul tău, unul născut, ca să răscumpere şi să se facă hrana sufletului nostru. Îţi ofer toate închinările şi mulţumirile pe care ţi le aduc îngerii şi sfinţii din cer şi sufletele drepţilor de pe pământ.

Te laud, te iubesc şi-ţi mulţumesc cu toată lauda, iubirea şi mulţumirea cu care te laudă, te iubeşte şi-ţi mulţumeşte însuşi Fiul tău în sacramentul Euharistiei şi te rog să faci ca şi el să fie cunoscut de toţi, iubit, cinstit şi primit cu vrednicie în acest sacrament dumnezeiesc.

*Tatăl nostru... Bucură-te, Marie... Slavă Tatălui...*

**Copil 14**

**Mă închin ţie, Fiule veşnic**, şi îţi mulţumesc pentru iubirea nesfârşită cu care te-ai întrupat pentru mine, te-ai născut într-un grajd, ai crescut într-un atelier, ai suferit foame, sete, frig, necazuri, trudă, dispreţ, prigoniri, biciuiri, spini, cuie şi moartea pe lemnul crucii. Îţi mulţumesc împreună cu toată Biserica luptătoare şi cu cea biruitoare, pentru nemărginita ta iubire cu care ai orânduit preasfântul Sacrament, ca hrană a sufletului nostru.

Mă închin ţie, în toate ostiile consacrate din lume şi îţi mulţumesc în numele celor care nu te cunosc şi nu-ţi mulţumesc. Aş vrea să-mi pot da viaţa ca să fii cunoscut, iubit şi cinstit în acest Sacrament al iubirii şi pentru a împiedica necinstirile care se săvârşesc.

Te iubesc, o Isuse al meu, şi doresc să te iubesc şi să te primesc cu iubirea, curăţia şi simţămintele preasfintei tale Mame şi cu iubirea şi desăvârşirea preasfintei tale inimi. O, preaiubit mire al inimii mele, săvârşeşte acele lucrări pentru care tu vii în mine în sacramentul Euharistiei şi fă mai degrabă să mor decât să te primesc cu nevrednicie.

*Tatăl nostru... Bucură-te, Marie... Slavă Tatălui...*

**Copil 15**

**Mă închin ţie, Duhule veşnic**, şi-ţi mulţumesc pentru iubirea nesfârşită, cu care ai săvârşit taina nespusă a Întrupării şi pentru acea dragoste nesfârşită cu care ai plăsmuit din sângele preacurat al preasfintei Fecioare Maria, trupul preasfânt al lui Isus, spre a-l da apoi în sacramentul Euharistiei drept hrană sufletului meu. Te rog să-mi luminezi mintea şi să curăţi inima mea şi a tuturor oamenilor, pentru a cunoaşte această mare binefacere a iubirii şi pentru a primi cu vrednicie preasfântul Sacrament.

*Tatăl nostru... Bucură-te, Marie... Slavă Tatălui...*

